હું એન્જિનિયરીંગ કૉલેજમાં ગયો તો ખરો પણ લખવાનું છોડી શક્યો નહીં. કૉલેજના છેલ્લા વર્ષ દરમિયાન મેં સામયિકોમાં પ્રગટ થયેલાં મારાં બાળગીતોમાંથી ચૂંટીને એક સંગ્રહ કરવાનું નક્કી કર્યું. ૧૯૫૯માં બી.ઈ. સીવીલ થયા પછી મેં અમદાવાદમાં અમારા ઘરની નજીક રહેતા વિખ્યાત કવિ બાલમુકુંદ દવેની મદદથી સંગ્રહ તૈયાર કર્યો, ને પુસ્તકની હસ્તપ્રતને એ વખતના મુંબઈ રાજ્યની હરીફાઈમાં મોકલી. એને બીજું ઇનામ મળ્યું, પણ શરત એ હતી કે પુસ્તક પ્રગટ થયા પછી જ એ ઇનામની રકમ રૂ. ૨૫૦ મને મળે.